කෘෂිකාර්මික කටයුතු සඳහා භාවිත කරන රසායනික පොහොර සහ කෘෂි රසායන ද්‍රව්‍ය වෙළඳපොලේ හිඟවීම සහ මිල ඉහළ යාම හේතුවෙන් තමන් දැඩි අසීරුතාවයකට පත්ව ඇති බවට ගොවීන් දිනෙන් දින චෝදනා කරනවා.පොළොන්නරුව දිස්ත්‍රික්කයට අයත් ඇළහැර ගොවිජනපදයේ පිහිටි අත්තනකඩවල යාය 20 සහ 28 ගොවි සංවිධාන යටතේ මෙවර යල කන්නය සඳහා කුඹුරු අක්කර 278 කට ආසන්න ප්‍රමාණයක වී වගා කර තිබෙනවා.එම වගාවන් සඳහා යූරියා පොහොර මෙතෙක් නොලැබීමෙන් ගොවීන් දැඩි අසීරුතාවයකට පත්ව සිටිනවා.ඔවුන් පවසන්නේ රසායනික පොහොර ආනයනය නතර කිරීමට රජය තීරණය කළ යුත්තේ ගොවීන් කාබනික පොහොර සඳහා හුරු කිරීමෙන් අනතුරුව බවයි.මේ අතර, රාජාංගනය ප්‍රදේශයේ ගොවීන්ට කෘෂි රසායනික පොහොර ලබාදීමට අද එම ප්‍රදේශයේ කෘෂිකර්ම නිලධාරින් කටයුතු කළා.කෙසේ වෙතත්, කෘෂි රසායන පොහොර ලබාදීම සඳහා ගිරිතලේ ගොවිජන සේවා කාර්යාලයට පැමිණෙන ලෙසට එම ප්‍රදේශයේ ගොවීන්ට දැනුවත් කළ ද අද පෙරවරුවේ එම ගොවිජන සේවා කාර්යාලය විවෘත කර නොතිබීම නිසා ගොවීන් පත්වූයේ දැඩි අපහසුතාවකටයි.